OPINJONI TAL-KUMMISSJONI skond l-Artikolu 251 (2) it-tielet subparagrafu, punt (c) tat-Trattat tal-KE, dwar l-emendi tal-Parlament Ewropew għall-Pożizzjoni Komuni tal-Kunsill dwar il-proposta għal direttiva tal-Parlament ewropew u tal-Kunsill dwar il-protezzjoni ta' l-ilma ta' taħt l-art mit-tniġġis JEMENDA L-PROPOSTA TAL-KUMMISSJONI b’mod konformi ma’ l-Artikolu 250(2) tat-Trattat KE /* KUMM/2006/0434 finali - COD 2003/0210 */





[pic] | KUMMISSJONI TAL-KOMUNITAJIET EWROPEJ | Brussel 1.8.2006 KUMM(2006) 434 finali 2003/0210 (COD) OPINJONI TAL-KUMMISSJONI skond l-Artikolu 251 (2) it-tielet subparagrafu, punt (c) tat-Trattat tal-KE, dwar l-emendi tal-Parlament Ewropew għall-Pożizzjoni Komuni tal-Kunsill dwar il-proposta għal DIRETTIVA TAL-PARLAMENT EWROPEW U TAL-KUNSILL dwar il-protezzjoni ta' l-ilma ta' taħt l-art mit-tniġġis JEMENDA L-PROPOSTA TAL-KUMMISSJONI b’mod konformi ma’ l-Artikolu 250(2) tat-Trattat KE 2003/0210 (COD) OPINJONI TAL-KUMMISSJONI skond l-Artikolu 251 (2) it-tielet subparagrafu, punt (c) tat-Trattat tal-KE, dwar l-emendi tal-Parlament Ewropew għall-Pożizzjoni Komuni tal-Kunsill dwar il-proposta għal DIRETTIVA TAL-PARLAMENT EWROPEW U TAL-KUNSILL dwar il-protezzjoni ta' l-ilma ta' taħt l-art mit-tniġġis 1. SFOND IL-PROĊEDURA Il-proposta COM(2003) 550 finali ntbagħtet lill-Parlament Ewropew u lill-Kunsill skond il-proċedura tal-kodeċiżjoni prevista fl-Artikolu 175 (1) tat-Trattat tal-Komunità Ewropea. Il-Kumitat Ekonomiku u Soċjali Ewropew ta l-Opinjoni tiegħu fil-31 ta' Marzu 2004. Il-Kumitat tar-Reġjuni ta l-opinjoni tiegħu fit-12 ta' Frar 2004. Il-Parlament Ewropew ta l-opinjoni tiegħu fl-ewwel qari fit-28 ta' April 2005. Wara l-opinjoni tal-Parlament Ewropew u skond l-Artikolu 250(2) tat-Trattat tal-KE, il-Kummissjoni adottat proposta emendata COM(2005) 282 finali fit-22 ta' Ġunju 2005. Wara l-opinjoni tal-Parlament Ewropew u skond l-Artikolu 250(2) tat-Trattat tal-KE, il-Kunsill addotta l-Pożizzjoni Komuni formalment fit-23 ta' Jannar 2006. Il-Komunikazzjoni tal-Kummissjoni dwar il-Pożizzjoni Komuni ġiet adottata fl-10 ta' Frar 2006 u l-Parlament Ewropew adotta l-pożizzjoni tiegħu fit-tieni qari fl-13 ta' Ġunju 2006. L-GĦAN TAL-PROPOSTA TAL-KUMMISSJONI Id-Direttiva proposta tfittex li tistabbilixxi reġim biex tipprevjeni u tikkontrolla t-tniġġis ta' l-ilma ta' taħt l-art f'rispons għar-rekwiżiti ta' l-Artikolu 17 tad-Direttiva ta' Qafas dwar l-Ilma (Direttiva 2000/60/KE). Dan isir billi jiġu stabbiliti: 1. kriterji għall-valutazzjoni ta’ l-istatus kimiku ta' l-ilma ta' taħt l-art ibbażati fuq standards ta’ kwalità ambjentali, li għandhom jiġu stabbiliti mill-Istati Membri fil-livell xieraq (korp nazzjonali, tax-xmajjar jew ta’ l-ilma ta' taħt l-art), skond il-varjazzjonijiet fil-kundizzjonijiet naturali ta’ l-ilma ta' taħt l-art, il-pressjonijiet identifikati u sustanzi kimiċi relatati, u 2. kriterji għall-identifikazzjoni ta’ tendenzi sinifikattivi li qed jiżdiedu fil-konċentrazzjonijiet tas-sustanzi li jniġġsu fl-ilma ta' taħt l-art u d-definizzjoni ta' punti tat-tluq sabiex dawn it-tendenzi jitreġġgħu lura. Dawn il-kriterji huma kkumplimentati bil-miżuri għall-prevenzjoni jew biex jillimitaw id-dħul dirett jew indirett ta’ sustanzi li jniġġsu ġewwa ta' taħt l-art. Il-proposta tagħti speċifikazzjonijiet ċari li jiżguraw li jintlaħqu l-għanijiet ambjentali tad-Direttiva ta’ Qafas dwar l-Ilma f’dak li għandu x’jaqsam ma’ l-ilma ta' taħt l-art. Bl-istess mod, il-proposta tfittex li jinkiseb il-bilanċ it-tajjeb bejn il-kwistjonijiet li jridu jiġu indirizzati fuq livell Komunitarju u dawk li aħjar jitħallew f’idejn l-Istati Membri. 2. KUMMENTI TAL-KUMMISSJONI 2.1. Ġenerali Fit-13 ta' Ġunju 2006, il-Parlament Ewropew adotta 41 minn 47 emenda li kienu ppreżentati. Mill-41 emenda adottata, il-Kummissjoni tista' taċċetta 8 emendi bis-sħiħ, 6 emendi parzjalment u 12-il emenda oħra fil-prinċipju. 15 mill-emendi adottati m'humiex aċċettabbli għall-Kummissjoni. 2.2. Kummenti Dettaljati 2.2.1. Emendi aċċettati bis-sħiħ L-Emendi 5, 17 u 27 itejbu l-konsistenza tat-test mad-Direttiva ta’ Qafas dwar l-Ilma. L-Emenda 8 tintroduċi premessa ġdida li titlob analiżi dwar l-impatt ta' l-istandards ta' l-ilma ta' taħt l-art fl-Istati Membri dwar il-protezzjoni ambjentali u s-suq internazzjonali. L-Emendi 36 u 43 , li jħassru r-referenzi għad-Direttivi dwar in-Nitrati (Direttiva 91/676/KE), huma aċċettabbli minħabba li l-istateġiji regolatorji ta’ din il-proposta, id-Direttiva ta’ Qafas dwar l-Ilma u d-Direttiva dwar in-Nitrati, ma jipprovdux differenzi materjali f'dak li għandu x'jaqsam ma' l-obbligi ġuridiċi tagħhom, l-għan li jrid jinkiseb, l-miżuri meħtieġa u d-dati ta’ skadenza. Fil-każ ta’ l-Emenda 43 b’mod partikolari, il-programmi u l-miżuri msemmijin huma diġà koperti fid-Direttiva tan-Nitrati u mhemmx bżonn li jiġu rrepetuti. L-Emenda 38 tispeċifika t-tipi ta’ pestiċidi koperti, li hija konformi mad-Direttiva 98/83/KE dwar il-metaboliti relevanti, il-prodotti ta' degradazzjoni u reazzjoni. L-Emenda 40 iżżid dispożizzjoni dwar l-impatt ta’ l-elementi ta’ tniġġis fuq l-ilma ta' taħt l-art per se li tesiġi l-protezzjoni ta' l-ilma ta' taħt l-art f'konformità mar-rekwiżiti tad-Direttiva ta' Qafas dwar l-Ilma. 2.2.2. Emendi Aċċettati Parzjalment L-Emenda 2 timmodifika l-premessa 1 billi żżid referenza għad- "deterjorament" u tispeċifika li l-protezzjoni għandha tirrigwarda t-tniġġis "kimiku". Il-Kummissjoni tista’ taċċetta ż-żieda ta’ "kimiku", iżda mhux li jissemma d-"deterjorament" fid-dawl tad-definizzjoni ġdida fl-Artikolu 2(4) u tal-fatt li dan it-terminu issa sar superfluwu bid-Direttiva ta’ Qafas dwar l-Ilma. L-Emenda 3 tintroduċi premessa ġdida dwar il-ħtieġa għal protezzjoni komparabbli bejn l-ilma ta' taħt l-art u l-ilma tal-wiċċ ta’ stat kimiku tajjeb. Madankollu, ir-referenza għall-ilma ta' taħt l-art bħala "l-għajn ewlenija" ta’ l-ilma għax-xorb mhijiex aċċettabbli daqs kemm mhijiex preċiża. L-Emenda 11 tintroduċi t-terminu "ambjentalment" sinifikanti fl-Artikolu 2(3), li jwassal għall-inċertezza legali u ma tistax tiġi aċċettata; madankollu ż-żieda tal-kliem "fl-ilma ta' taħt l-art" [ilma tal-pjan] hija aċċettabbli. L-Emenda 19 tintroduċi l-kriterji komplimentari ta’ konformità fir-rigward ta’ l-istandards ta’ kwalità ta’ l-ilma ta' taħt l-art fl-Artikolu 4(2), u dan huwa aċċettabbli; madankollu, l-eliminazzjoni proposta tar-riżultati ta' monitoraġġ mhux favorevoli permezz ta’ "verifika esperta" mhijiex aċċettabbli. L-Emenda 21 tintroduċi referenza għal "konċentrazzjoni ta’ bażi" fl-Artikolu 5(2), li hija aċċettabbli; madankollu, iż-żieda tal-kliem "prevenzjoni tad-deterjorament" mhijiex konsistenti mad-Direttiva ta’ Qafas ta' l-Ilma u għalhekk mhijiex konsistenti. L-Emenda 22 tipprova ssaħħaħ l-obbligu fl-Artikolu 6 biex tipprevjeni d-dħul tas-sustanzi perikolużi fl-ilma ta' taħt l-art u żżid il-kriterji dwar il-klassifikazzjoni tas-sustanzi perikolużi. Il-Kummissjoni tista taċċetta l-ewwel parti ta’ l-emenda, għalkemm għandu jkun rikonoxxut li hemm limiti prattiċi għall-miżuri ta’ prevenzjoni; it-tieni parti mhijiex aċċettabbli minħabba d-Direttiva ta' Qafas dwar l-Ilma diġà tipprovdi definizzjoni ċara tas-sustanzi perikolużi. 2.2.3. Emendi aċċettati fil-Prinċipju L-Emenda 1 tintroduċi "deterjorament" fit-titolu, li huwa konsistenti mad-dispożizzjonijiet tad-Direttiva ta’ Qafas dwar l-Ilma u għalhekk fi prinċipju hija aċċettabbli. L-Emenda 6 hija premessa ġdida li tirreferi għall-bżonn li tqis l-bidliet possibbli fil-prassi tal-biedja u l-foresterija bħala riżultat tal-miżuri tal-protezzjoni ta’ l-ilma ta' taħt l-art fl-implimentazzjoni tal-programmi ta’ żvilupp rurali skond il-Politika Agrikola Komuni. Din hija aċċettabli għall-Kummissjoni sakemm ikun ċar li d-deċiżjonijiet dwar il-prijoritajiet u l-proġetti jibqgħu ma l-Istati Membri. L-Emenda 7 tintroduċi premessa ġdida dwar il-kriterji u l-ġustifikazzjonijiet dwar l-eżenzjonijiet. L-Emenda 9 tikkonċerna premessa ġdida dwar ir-riċerka konformi ma' l-Artikolu 20 tad-Direttiva ta' Qafas dwar l-Ilma fuq il-progress xjentifiku. L-Emenda 10 tintroduċi premessa ġdida dwar l-ħżin u l-prassi ta' l-ilma ta' taħt l-art, li hija aċċettabbli sakemm l-abbozzar mill-ġdid jiżgura konsistenza ma l-Artikolu 11(3)(f) tad-Direttiva ta’ Qafas dwar l-Ilma. Definizzjonijiet ġodda proposti mill-Emendi 13 u 14 dwar il-"konċentrazzjoni ta’ l-isfond" (Artikolu 2(4)b) u l- "konċentrazzjoni tal-bażi" (Artikolu 2(4)c) huma aċċettabbli; madankollu, "konċentrazzjoni" għandha tinbidel għal "livelli" biex tkun konsistenti ma’ l-Anness II, parti A.1(d) tal-proposta. L-Emenda 16 dwar il-kriterji ta’ konformità ma’ l-istandards ta’ l-ilma ta' taħt l-art hija aċċettabbli sakemm jitjieb l-abbozzar. L-Emenda 20 dwar ir-reviżjoni ġejjiena ta’l-istandards tal-kwalità ta’ l-ilma ta' taħt l-art u l-valuri ta' limitu hija aċċettabbli wkoll sakemm l-itinerarju tar-reviżjoni huwa konsistenti ma l-istadji ewlenin ta’ implimentazzjoni. L-Emenda 30 hija aċċettabbli sakemm it-test jittejjeb biex tiġi evitata d-duplikazzjoni mad-Direttiva ta’ Qafas dwar l-Ilma. Emendi 9 u 31 dwar it-tixrid tar-riżultati tar-riċerka huma aċċettabbli fil-prinċipju, iżda jistgħu jiġu kkonsolidati fi premessa waħdanija. L-Emenda 37 tispeċifika li għandhom japplikaw standards iktar stretti għall-pestiċidi fir-rigward ta’ l-ilma tax-xorb, u dan il-prinċipju huwa aċċettat mill-Kummissjoni. 2.2.4. Emendi Mhux Aċċettati L-Emenda 4 dwar il-ħtieġa li l-ilma ta' taħt l-art ikun protett sabiex jkun jista’ jinkiseb ilma tax-xorb permezz ta’ purifikazzjoni sempliċi tidduplika l-Artikolu 7 tad-Direttiva ta’ Qafas dwar l-Ilma u mhijiex konformi ma’ l-għanijiet tad-direttiva preżenti dwar l-istat kimiku ta’ l-ilma ambjentali. L-Emenda 15 li tistipula li l-istandards ta’ kwalità ta’ l-ilma ta' taħt l-art għandhom ikunu bbażati fuq il-kriterji umani u ekotossiċi lanqas mhi konsistenti mad-Direttiva ta’ Qafas dwar l-Ilma. L-Emenda 12 , li tintroduċi definizzjoni ġdida ta’ "deterjorament", u l-Emenda 18 , li titratta l-livelli naturali tas-sustanzi li jniġġsu meta mqabbla mal-valuri ta' limitu, ukoll tikkontradixxi l-prinċipju ta’ non-deterjorament ta’ l-istatus fid-Direttiva ta’ Qafas dwar l-Ilma u l-obbligu biex jitreġġgħu lura t-tendenzi l-fuq tat-tniġġis f’din il-proposta u għalhekk mhumiex aċċettabbli. Bħala konsegwenza, L-Emenda 23 wkoll mhijiex aċċetabbli. L-Emenda 25 dwar miżuri li jridu jittieħdu mill-Istati Membri u l-Emenda 28 dwar eżenzjonijiet minn obbligi ta’ monitoraġġ mhumiex aċċettabbli minħabba li dawn is-suġġetti huma indirizzati adegwatament fid-Direttiva ta’ Qafas dwar l-Ilma. Miżuri speċifiċi ta’ protezzjoni dwar spas u sorsi ta’ ilma mediċinali kif propost fl-Emenda 32 mhumiex aċċettabbli minħabba li ma jkunx raġonevoli li jiġu kkunsidrati l-każijiet kollha possibbli fil-kuntest ta’ din id-Direttiva. L-Emenda 33 tirrestriġi bla bżonn l-adattazzjoni tad-Direttiva fid-dawl tal-progress xjentifiku u tekniku. L-Emenda 34 titlob l-istabbiliment ta’ katalgu ta’ akwiferi, li mhux meħtieġ fid-dawl tar-rekwiżiti eżistenti ta’ rapportaġġ skond id-Direttiva ta’ Qafas dwar l-Ilma. L-Emenda 39 dwar il-kwistjoni ta’ l-indikaturi tat-tniġġis mhijiex konsistenti mad-Direttiva ta’ Qafas dwar l-Ilma. Emendi 41 u 42 fir-rigward taż-żmien meta l-Istati Membri għandhom jibdew l-azzjonijiet biex jreġġgħew lura t-tendenzi ħżiena fit-tniġġis mhumiex aċċettabbli minħabba li mhumiex konsistenti mad-dispożizzjonijiet ta’ l-Artikolu 5(2) tal-proposta. L-Emenda 44 tirreferi għall-possibilità li l-Istati Membri jadottaw protezzjoni iktar stretta, u m’għandhiex bżonn tiġi inkluża fid-Direttiva fid-dawl tad-dispożizzjonijiet relevanti tat-Trattat. Finalment, l-Emenda 46 , li tirreferi għar-rapportaġġ u r-reviżjoni, mhijiex aċċettabbli minħabba li dawn il-kwistjonijiet huma diġà koperti fid-Direttiva ta’ Qafas dwar l-Ilma. 2.3 Proposta emendata Skond l-Artikolu 250(2) tat-Trattat KE, il-Kummissjoni temenda l-proposta kif stipulat.